એટલે મારાથી બોલી જવાયું કે ‘‘ઓહો... તો તો છેલ્લી ઘડીએ કાર્યક્રમ Cancel કરવો પડ્યો હશે ને ?’’ ત્યાં તો ડો. પાર્થે કહ્યું કે, ‘‘ના... ના... અઢી મહિનાની મહેનત એમ થોડી વેડફી નાખીએ ! અમને અમારી જવાબદારીનું ભાન હતું. આ તો અમને અશક્યને શક્ય કરી દેખાડવાનો મોકો મળ્યો હતો. છેક સવારે ૫-૩૦ એ વરસાદ બંધ રહ્યો. એટલે મેં થોડું અચકાતા બધા મુખ્ય સભ્યોને પૂછ્યું કે આપણે કોઈપણ સંજોગોમાં આ કાર્યક્રમ રદ નહીં કરીએ. તમે તૈયાર છો ને ?? કોઈએ ક્યારેય વિચાર્યું નહીં હોય એવું કરી બતાવીએ. તેઓ બધા મારી વાત સાથે સંમત થયા. કદાચ બધાના મનમાં શંકા પણ હતી. એટલી વહેલી સવારે અમે મુખ્ય સભ્યો હાથમાં સાવરણા, ડોલ, કોથળા વગેર લઈને ગ્રાઉન્ડ સાફ કરવા પહોંચી ગયા. પોતું મારી ગ્રાઉન્ડ કોરું કરી નાખ્યું. આવું કામ તો અમારામાંથી કોઈએ ક્યારેય નહીં કર્યું હોય. વળી એ સમયે સરકારી હોસ્પિટલના Peon પર તો ભરોસો ન જ રાખી શકાય ને...! તમને ખબર જ છે કે સરકારી ખાતું કેવું હોય...! ૨ કલાકમાં તો અમે આખું ગ્રાઉન્ડ સાફ કરી નાંખ્યું. સ્પંદનના ૮૭ સભ્યોને મેં મેસેજ કર્યા કે ચિંતા કરતા નહીં આપણી મહેનત એળે નહીં જાય. વરસાદને લીધે કાર્યક્રમમાં કોઈ જ ફેરફાર નથી. ત્યાં સવારે ૬-૦૦ કલાકે હાર્ટશેપના ગેસવાળા લાલ અને સફેદ ફુગ્ગા લગાવી દીધા. બધાએ સાથે મળી તાત્કાલીક બધુ ડેકોરેશન યથાવત ગોઠવી દીધું પછી સવારે મેં ૯-૦૦ વાગ્યે જ્યારે ડીન ડો.વિકાસ સિન્હાને ફોન કર્યો ત્યારે એમને લાગ્યું કે બધુ કેન્સલ થયું હશે એ જણાવવા ફોન આવ્યો હશે. પણ જ્યારે ? એમને ખબર પડી કે મેં એમને કાર્યક્રમમાં આમંત્રણ માટે ફોન કરેલો ત્યારે એમણે કાર્યક્રમ પત્યા પછી મારી પીઠ થપથપાવીને કહેલું કે, તમે લોકોએ આવી પરિસ્થિતિમાં ટીમમાં કરેલું કામ ખૂબ મોટી બાબત છે પાર્થ, આ કામ તું જ કરાવી શકે છે....!’’ પછી જામનગરના ટાઉનહોલમાં ડો. શરદ ઠાકર અને દરેક વિભાગના HOD ના હસ્તે પુસ્તક વિમોચન થયું અને ડો. શરદ ઠાકરના વરદ હસ્તે મને ૨૦૦૭ થી સ્પંદન પાછળ કરેલી મારી મહેનતના ફળ સ્વરુપે ‘સ્પંદન ઓફ ધ યર’ નો એવોર્ડ એનાયત થયો એ મારા માટે ખૂબ જ ગર્વની વાત છે ત્યારે ડો. શરદ ઠાકરે મારા સર્ટીફિકેટ પાછળ લખી આપ્યું. ‘પાર્થ, તારા ભવિષ્ય પર મારી નજર રહેશે. મને આશા છે કે તું મને નિરાશ નહીં કરે તને ખૂબ ખૂબ અભિનંદન...!!’ ખરેખર... સ્પંદન મને આટલા ઊંચા સ્તરે લઈ જશે તેની મેં કલ્પના પણ નહોતી કરી.’ આમ કહી ડો. પાર્થે અમને એ સર્ટીફિકેટ અને એ એવોર્ડ બતાવ્યા.